钦定古今图书集成/方舆汇编/职方典/第1440卷 > 《平断藤峡诗》韩雍
## 钦定古今图书集成/方舆汇编/职方典/第1440卷 > 《平断藤峡诗》韩雍

人言《断藤峡》，险峻天下少。我视断藤峡，培𪣻一拳小。
蜂屯蚁聚百万家，跣足蓬头尽猺獠。数十年来肆猖
獗，二广生民苦骚扰。五征不克势益张，处处孤城未
能保。圣王当天赫然怒，选将提兵奉天讨。内外群公
总豪杰，百万精兵雄矫矫。共言困守非良图，必欲长
驱且深捣。雷霆砰訇鬼神惊，几日群山尽倾倒。百练
“刚刀破新竹，万里长风振枯槁。岩居穴处皆荡焚，瘴
雾烟尘都汛扫。积尸如山血如川，诛锄只许留襁褓。
兔窜狐奔网罗密，我军追戮如芟草。大藤根株悉已
断，五岭封疆真再造。振旅班师归柳营，黄童白叟迎
遮道。自言固望来苏久，不图便见成功蚤。从今水陆
是通衢，来去行人免迂绕。有田可耕”山可樵，共享承
平永安好。圣皇睿算天助顺，群公整顿南荒了。丰功
伟绩万古传，附骥成名愧台老。